user
XAQIIQOOYINKA XAGGA WELWELKA
Qeybta:2aad


assistant
KU NOOLOW XUDDUUDDA MAALINTAADA
Qeybta:2aad

Dagaalkii labaad ee dunida madaxda ciidamada badda ee Mareykanka waxay isugu geeyeen xooggoodii oo dhan iney u diyaariyaan maraakiibta dagaalka qalabka ugu fiican ee ay maraakiibtu u baahan tahay waxaanay sawiri jireen meelaha ugu habboon ee ay dajinayaan ciidamada iyo waxyaabaha ay u baahan yihiin, markaas ayuu dhihi jiray 
sarkaalka madaxda ahi "innagu waan qabanay wixii awoodeena aheyd oo dhan si loo helo guulaha ugu wanaagsan, laakiin kama celin karno markabka inuu badda ku dhex maanshoodo una shalaayi mayno haddii sidaasi dhacdo,  Sababtoo ah shalaaytadu kama soo saari karto markabka ku dhacay badda salkeeda, waliba waxaa la arkaa in 
shalaaytadaas nagu xambaarto inaan ku dhacno khalad kale oo sabab u noqdo in maraakiib kale maanshooto".

Haddii aad ku noqoto aqoontaada ama aad dib u baarto taariikhda waxaad ogaanaysaa in fikirka toosan ee caafimaadka qaba uu ka 
duwan yahay fikirka doqonimada ah ee murugsan kagana duwan yahay bar gundhig ah oo aan indhaha laga laaban Karin taasoo ah fikirka toosan wuxuu daweynayaa mushkilooyinka iyo sidii wax looga qaban lahaa wuxuuna kugu hanuuninayaa inaad dejisato qorshe toosan oo caqliga geli kara.
Fikirka qaloocan wuxuu ku dhisan yahay boodbood iyo miyir la'aan, Waxaanu kugu dhalinayaa qalbi jab murugo iyo khasaare. Muddo dhowr bilood laga joogo ayaan la kulmay nin joornaaliiste ah oo iska leh wargeyska Newyork Times ee caanka ah, waxaana ka sheekeysanay arrimo badan ilaa ay sheekadii nala gashay dagaalkii labaad ee dunida markaas buu yiri "markii dagaalku ka bilowday Yurub waxaa igu dhacay welwelkii iigu darnaa intaan noolaa, waayo waxaa 
iga adkaaday walaacii ilaa aan seexan kari waayey habeenkii oo dhan, waxaan ku meereysan jiray qolka hurdada mar marna waxaan qaadan jiray qalin markaas baan is masawiri jirey muddo dhowr bilood ah 
ayaan sidaa ahaa.

Ugu dambeyntii waxaan ku hanuunay wax I dejiya oon ka dhigtay bar tilmaameed, waxaanu ahaa wax I dejiyey eraygan laga soo guuriyay Injiil "hal tallaabo ayaa igu filan" waxaan ka helay xikmadaas aayad ka 
bilaabanta, "Nuurka eebahayow waxaan kaa baryayaa inaad gacanta I qabatid oo aad lugaha ii joojisid mana damacsani inaan gaaro meel dheer, waxaa igu filan hal tallaabo oo keliya" marka haddaan ka sheekeyay qisadii Sulzberger joornaaliistihii caanka ahaa ee reer Newyork waxaa habboon inaan ku ladho warqad iiga timid Yurub uuna soo diray nin la yiraahdo Tet Benjamin waxaanu ii soo diray sanadkii 1945tii, waxaanu ku soo qoray sidatan; "

waxaan ahaa sarkaal ka tirsan guddiga buug gelinta dhimashada oo raacsan gaaska lugta 16aad ee Mareykanka No (94) waxaa waajibkeygu ahaa inaan habeeyo 
magacyada askarta iyo saraakiisha dhimatay iyo kuwa la waayey, waxaan ka qeyb geli jiray faagidda meydadkii lagu duugay goobaha dagaalka intii xabaddu dhaceysay waxaana jirtay in meydadku isku dhex jireen oo aan la kala sooci kareyn meydadkayaga iyo kuwa 
cadowgayaga, intaa waxaa ii dheeraa in guddigu ii xil saaray inaan soo ururiyo waxyaabaha ay ka tageen ciidamada dhintay ama la waayey ee gaarka u ahaa si loogu diro ehelkoodii, marka waxaas oo dhan waxay 
igu abuureen welwel joogto ah.

Waxaan hadba is weydiin jiray inaan nabad geli iyo in kale markaan godadka gelayo iyo meydadkan faraha badan ee aan hadba arkayo qof naf baxaya waxaa ii muuqan jiray siduu qofku ugu dhegan yahay nolosha, waxaan ku riyoon jiray anigoo laabta ku haya wiilkeygii yaraa ee iga dhintay markaas bay ilmo iga soo daadan jirtay oo aan ku baraarugi jiray oohinteyda, waxaa igu dhici jiray welwel iyo walaac ilaa uu miisaankeygii hoos u dhacay 34 rodol. Waxaan noqday ruux caato 
ah haddaan fiiriyo gacanteyda waxaan ku arki jiray xididadii oo bannaanka taagan oo maqaarkii keliya daboolayo waxaa igu sii batay walaacii ilaa aan ka baqay inaan waasho, waxaan ka shakiyey inaan shaqsi caadi ah noqon doono haddii dagaalku dhamaado. 

Xaalkaygii wuxuu ku dhamaaday inaan galo isbitaalka goobta, waxaan la kulmay takhtar wanaagsan oo ii soo jeediyey waano aanan weligay hilmaameyn wuxuu igu yiri dhageyso Tet "adigu waad taqaanaa saacadaha qaruuraxa ku socda ee dadkii hore isticmaali jireen waxaa ku dhex jira kumaan kun xabbo oo qaruurux ah oo hadba mid ka baxo 
daloolka kuna dhaco dhalada hoos uga dhegan, nolosheenuna waxay la mid tahay xabbadahaas qaruuxa ah waayo waxaa mar kasta dhacaya hal xabbo oo keliya oo wax ka badan lama ridi karo haddii la rabo in saacaddu u socoto si nidaam leh, innaguna saacaddaas baanu la mid nahay markaan subixii kacno waxaanu arkaynaa howlo badan oo ina sugaya haddii aynaan hal hal u qaban howlahaas sidii quruuruxii hal hal u dhacayey waxaan halis gelineynaa jirkeena iyo nafteena, haddaba haku noojin naftaada ka welwelka waxa berri dhici doona."

Sidaas baan ku soo ceshadaycaafimaadkeygii iyo faraxaygii nolosha, waxaana noqday nin caadi ah oo aan oggoleyn hamigu inuu ka 
dhooqeeyo nolosha, berrina waxaan u dhaafay waqtigeeda.
Waxaa jira xaqiiqooyin sugan oo la yaab leh oo ah in dadka jiifa isbitaallada badankood ama in ka badan kala bar ugu jiraan isbitaallada noog ka dhashay welwelka iyo walaaca, waxay awoodi lahaayeen dadkaasi inay ku raaxeystaan iftiinka qorraxda iyo hawada jidadka baladkooda, hadday ku camal fali lahaayeen xikmaddii Nebi Ciise oo aheyd "haku hamiyina Berrito" ama waanadii Oslar oo aheyd "ku noolow xuduudda maalintaada". Ku dhaqmid la'aanta xikmadaha aanu soo sheegnay waxay gaarsiiyeen dad badan inay isbitaallada galaan akhristayaasha sharafta leh waa inay ogaadaan inaynu u dhaxayno waqtigii tagay iyo kan soo socda awoodna uma lihin inaan wax ka beddelno waqtigii tagay ama inaan u habeyno waqtiga soo 
socda sidaan jecel nahay marka maxaan ugu murugoonaynaa wax aynaan awood u lahayn inaan beddenlo ama aynu u habayno sidaan 
rabno. Maxaan ugu waantoobi weynay erayga fannaanka caanka ah Robert I. Stevenson oo yiri; "qof kasta wuuu awoodi karaa inuu qabto 
howlaha loo xil saaray si kastaba ha u cuslaadeene, wuxuu yeeli karaa inuu maalin kasta shaqadeeda dhammeyo intaan cadceedu dhicin marka galabku dhacana wuu iloobi karaa dhibaatooyinkii maalintaas ku dhacay noloshuna intaas oo keliya bay innaga rabtaa."

La soco qaybta xigta